b'\n_START_ARTICLE_\nNikkei 225\n_START_PARAGRAPH_\nNikkei 225 (japansk: \xe6\x97\xa5\xe7\xb5\x8c\xe5\xb9\xb3\xe5\x9d\x87\xe6\xa0\xaa\xe4\xbe\xa1, Nikkei heikin kabuka, \xe6\x97\xa5\xe7\xb5\x8c225) er et japansk aktieindeks, der indeholder 225 aktier noteret p\xc3\xa5 Tokyo Stock Exchange. Indekset er blevet udregnet dagligt af avisen Nihon Keizai Shimbun siden 1950 som et prisv\xc3\xa6gtet gennenmsnit. I \xc3\xb8jeblikket er det det mest anvendte japanske aktieindeks og nyder s\xc3\xa5ledes samme status som Dow Jones Industrial Average. Siden januar 2010 er det blevet opdateret hvert 15. sekund i b\xc3\xb8rsens \xc3\xa5bningstid. _NEWLINE_Indekset har afveget meget fra l\xc3\xa6rebogs-modellen af en b\xc3\xb8rs, som vokser stabilt eksponentielt. Nikkei 225 n\xc3\xa5ede sit "all-time-high" 29. december 1989 efter en periode, hvor Japan havde l\xc3\xb8ftet sig fra at v\xc3\xa6re et land i krise efter 2. verdenskrig. Fra 1950 begyndte sm\xc3\xa5 selskaber og fabrikker at vokse frem, og i 1970\'erne og 1980\'erne begyndte den japanske industri at anvende robotter i h\xc3\xb8jere grad end andre landes virksomheder havde gjort f\xc3\xb8r. Det satte skub i bilindustrien og derefter teknologiindustrien. Kendte firmaer som Honda, Hitachi og Sony blev store. 29. december 1989 n\xc3\xa5ede indekset 38,957.44 f\xc3\xb8r den sluttede dagen p\xc3\xa5 38,915.87. Optimismen i Japan havde v\xc3\xa6ret h\xc3\xb8j i mange \xc3\xa5r. Siden 1989 er indekset faldet markant, og ligger i dag p\xc3\xa5 10,303.83 (lukkekurs 17. december 2010). _NEWLINE_Blandt virksomhederne i indekset er Canon, Casio, Fuji, Fujitsu, Hitachi, Japan Airlines, Konica Minolta, Mazda, Mitsubishi, Nikon, Nissan, Panasonic, Pioneer, Sony, Suzuki og Toyota.'